Dôvodová správa 

Všeobecná časť 

	Ministerstvo vnútra Slovenskej republiky vypracovalo návrh nariadenia vlády Slovenskej republiky o zvýšení stupnice platových taríf príslušníkov Hasičského a záchranného zboru. 

	Podľa § 131 ods. 3 zákona č. 315/2001 Z. z. o Hasičskom a záchrannom zbore ustanovuje vláda Slovenskej republiky svojim nariadením zvýšenú stupnicu platových taríf príslušníkov Hasičského a záchranného zboru (ako aj jej účinnosť), ktorá je výsledkom  
1.	každoročného vyjednávania o podmienkach vykonávania štátnej služby príslušníkov Hasičského a záchranného zboru medzi príslušnou odborovou organizáciou a služobným úradom podľa § 13 zákona č. 315/2001 Z. z. (§ 131 ods. 1 zákona  č. 315/2001 Z. z.), alebo 
2.	v prípade, ak nie je kolektívna zmluva uzatvorená alebo v kolektívnej zmluve nie je dohodnuté zvýšenie stupnice platových taríf, navrhne vláda Slovenskej republiky jej zvýšenie ako súčasť návrhu zákona o štátnom rozpočte na príslušný kalendárny rok (§ 131 ods. 2 zákon č. 315/2001 Z. z.).  

Keďže v rámci kolektívneho vyjednávania v roku 2003 nebolo dohodnuté zvýšenie stupnice platových taríf príslušníkov Hasičského a záchranného zboru na rok 2004, navrhla jej zvýšenie vláda Slovenskej republiky. Tento návrh bol prijatý zákonom č. 598/2003 Z. z. o štátnom rozpočte na rok 2004. 

Návrh nariadenia vlády Slovenskej republiky neobsahuje zrušovacie ustanovenie v súčasnosti platnej a účinnej stupnice platových taríf, pretože táto stupnica platových taríf stratí platnosť ex lege (§ 131 ods. 3 zákona  č. 315/2001 Z. z.).     

Zvýšenie stupnice platových taríf príslušníkov Hasičského a záchranného zboru od       1. augusta 2004 bude mať dopad na výdavkovú časť štátneho rozpočtu v roku 2004 pri plánovanom počte príslušníkov Hasičského a záchranného zboru  4030 cca 26 450 000,- Sk (slovom dvadsaťšesť miliónov štyristopäťdesiattisíc korún), čo predstavuje nárast na tarifnom plate (vrátane príplatkov za štátnu službu a náhrady za služobnú pohotovosť), ako aj na odvodoch služobného úradu.  

Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov. 

Návrh nariadenia vlády Slovenskej republiky je v súlade s Ústavou Slovenskej republiky, ako aj zákonmi, na vykonanie ktorých sa vydáva. 

DOLOŽKA ZLUČITEĽNOSTI 
právneho predpisu 
s právom Európskych spoločenstiev a právom Európskej únie

1.	Navrhovateľ právneho predpisu: Vláda Slovenskej republiky 
2.	Názov návrhu právneho predpisu: Nariadenie vlády Slovenskej republiky o  zvýšení stupnice platových taríf príslušníkov Hasičského a záchranného zboru 
3.	Záväzky Slovenskej republiky vo vzťahu k Európskym spoločenstvám a Európskej únii: 
a)	identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády SR na rok 2004
Problematika návrhu nariadenia vlády Slovenskej republiky nie je prioritou podľa vyššie uvedených právnych dokumentov.
b)	identifikácia záväzkov vyplývajúcich zo schválených negociačnych pozícií: bezpredmetné 
4. Problematika návrhu právneho predpisu  
b) nie je upravená v práve Európskych spoločenstiev 

d) nie je upravená v práve Európskej únie 
5.	Stupeň zlučiteľnosti návrhu právneho predpisu s právom Európskych  spoločenstiev a právom Európskej únie:  
Vzhľadom na vnútroštátny charakter upravovanej problematiky vyplývajúci z čl. 5 Zmluvy o založení Európskeho spoločenstva v amsterdamskom znení – princíp subsidiarity - je vyjadrovanie stupňa zlučiteľnosti bezpredmetné.
6. Gestor: bezpredmetné
7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné

Osobitná časť 

K § 1 

	Toto ustanovenie upravuje predmet úpravy nariadenia vlády Slovenskej republiky, ako aj subjekty, na ktoré sa má vzťahovať (zvýšenie stupnice platových taríf sa bude vzťahovať len na fyzickú osobu, ktorej vznikol služobný pomer podľa zákon č. 315/2001 Z. z. o Hasičskom a záchrannom zbore v znení neskorších predpisov).

K § 2 

	Zvýšenú stupnicu platových taríf pre všetky platové stupne a platové triedy upravuje príloha k nariadeniu vlády Slovenskej republiky. 

K § 3

	Navrhuje sa, aby nariadenie vlády Slovenskej republiky nadobudlo účinnosť                 1. augusta 2004. Tento termín je v súlade s dátumom uvedeným v § 7 ods. 1 zákona                  č. 598/2003 Z. z. o štátnom rozpočte na rok 2004. 

K prílohe     

	V prílohe k nariadeniu vlády Slovenskej republiky je uvedená tabuľka, ktorá obsahuje zvýšenú stupnicu platových taríf príslušníkov Hasičského a záchranného zboru a to o 7% v každej platovej triede a platovom stupni, teda v súlade s rozsahom valorizácie, ktorá je uvedená v § 7 ods. 1 zákona č. 598/2003 Z. z.

	Zvýšené platové tarify boli zaokrúhlené na celé desiatky korún nahor (§ 131 ods. 1 zákona č. 315/2001 Z. z.). 

	Návrh nariadenia vlády Slovenskej republiky ustanovuje zvýšenie tarifných platov príslušníkov Hasičského a záchranného zboru upravených v prílohe č. 2 zákona č. 315/2001 Z. z. v znení zákona č. 180/2004 Z. z..